Vestervig skole skal være med til at lave skolehaver og plantekasser for penge fra Nordea-fonden. Der er bare et problem. Den er lukningstruet.

Fremtiden for Vestervig skole bliver først afgjort på et kommunalbestyrelsesmøde 27. juni i Thisted Kommune. Skolen er nemlig en af fem skoler i kommunen, der er indstillet til lukning. Men nu har Aktivitetscenter Vestervig-Agger fået 522.654 kroner af Nordea-fonden til at oprette skolehaver - med hjælp fra den lukningstruede skole. - Hvis vi skulle være så uheldige, at skolen lukker, så vil skolehaven bestå i det omfang, vi får det lavet. Og hvis skolen skal lukke, bliver det først i 2024/25, så det kan vi godt nå et få etableret. Og hvis skolen lukker, hvilket jeg ikke tror den gør, kan det være, der kommer en friskole, lyder det fra halinspektør, Sten Lauridsen. Til glæde og gavn for hele byen Pengene fra Nordea-fonden skal udover skolehaverne bruges til at sætte plantekasser op i Vestervig, Agger og Krik - også i samarbejde med skolen. - Skolehaven vil aldrig komme til at stå hen i det forladte. De børn, der kommer til at etablere den, vil få ejerskab over den. Vi vil da gerne, at skolen fortsætter, så vi kan lave synergi, men det går ikke fuldstændig i vasken, siger Sten Lauridsen. - Med den fine donation kan vi virkelig sætte turbo på de plantefælleskaber, vi har med Vestervig Skole og borgerne i vores område. Gennem flere år har vi med lånt udstyr presset byens æbler sammen med børnene fra skolen og børnehaven. Desuden er det ikke kun skolens elever, der gerne skulle få glæde af projektet. - Det er bæredygtigt, vi kan køre videre med det, selvom skolen skulle lukke. Lokalsamfundet får ejerskab i, hvad der er i og omkring skolen. Vores børnehus ligger eksempelvis også op ad skolen, og de vil kunne bruge det - mig bekendt er de da ikke lukningstruede, siger Sten Lauridsen med et smil i stemmen.